贈童堯詢蔡楠謝敏行
作者：呂本中
朝代：宋

paragraphs: 七年避胡塵，無復少年事。
適從嶺外歸，眼病不識字。
尚幸戎馬間，得見此數士。
蔡童南城傑，所養蓋有自。
兩謝名家子，學已前作似。
相逢眼暫明，已足慰遲暮。
如何捨我去，使我起千慮。
江深羽檄繁，况此日月騖。
猶餘大謝留，與我相近住。
風霜渺墟落，泥土暗道路。
得無經此别，各復走他處。
期君則甚遠，苦語不厭屢。
微言恐遂絕，其誰與調護。
要當發憤求，不欲僥倖遇。
聖門極坦平，渠自有回互。
河清倘有期，未死或可俟。